
Biohidrogén szeparácio PDMS membránnal modell- és valós gázelegyekkel

Kulcsszavak: biohidrogén;PDMS;biotechnológia
A kutatási munkánk célja az volt, hogy egy kereskedelmi forgalomban kapható pórusmentes, kapilláris csöves, PDMS anyagú membránt vizsgáljunk biohidrogén tisztításra modell- és valós gázelegyekkel egyaránt. A kísérleteket laborméretű tesztberendezésben végeztük, adott nyomás és hőmérséklet körülmények között, a változó gázösszetétel, valamint a kitermelés, mint fontos üzemeltetési paraméterek hatását elemeztük a membrán teljesítőképességére (permeabilitás, szelektivitás) vonatkozóan. Munkánk első részében különböző összetételű hidrogén és szén-dioxid gázelegyeket vizsgáltunk, majd meghatározott mennyiségű kén-hidrogént is adagoltunk a rendszerhez és az így kapott három komponensből álló keveréket alkalmaztuk. A tesztek utolsó fázisában a PDMS membrán modult valós fermentációs gázokkal is teszteltük (ami egy steady-state állapotú, hidrogéntermelő bioreaktorból származott) és bebizonyosodott,hogy a hidrogén feldúsítható komplex gázelegy esetén is.



